辛丑大水
作者：滕岑
朝代：宋

paragraphs: 天公哀此生人苦，潸然出涕灑下土。
五晝五夜涕不已，平陸成河山作渚。
是方爲邑本霔下，今者之變頃未覩。
何止人家水半扉，或壓或溺遍處所。
舉家老稚幾爲魚，夜乘一葉投山塢。
雖知此邦禍可免，頗念吾廬欹莫拄。
朝登山巔聊放目，流尸蔽江可勝數。
何處奔洪之所擠，一旦至斯辜非汝。
天公用是涕愈流，陽侯正自喜且舞。
我願天公且收涕，憂之反傷亦奚補。
但令老眼開日月，蒼生自然得安堵。